Kuffa, Štefan, poslanec NR SR (2022-11-08):
Vážený pán predsedajúci, kolegyne, kolegovia, dovoľte mi, aby som predložil návrh školského zákona, návrh poslancov Národnej rady Slovenskej republiky Štefana Kuffu a Filipa Kuffu na vydanie zákona, ktorým sa mení a dopĺňa zákon č. 245/2008 o výchove a vzdelávaní (školský zákon) a o zmene a doplnení niektorých zákonov v znení neskorších predpisov a doplnení niektorých zákonov v znení neskorších predpisov. Dovoľte mi, aby som v úvode... dôvodovú správu môžem uviesť, hej (?), že by som to uviedol. Všeobecná časť, v ktorej sa uvádza: Návrh zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „návrh zákona“), predkladá do legislatívneho procesu skupina poslancov Národnej rady Slovenskej republiky. Cieľom navrhovateľov je chrániť práva detí a práva rodičov na ich výchovu. Predkladaný návrh zákona vychádza z tzv. Orbánovho zákona, to je tak v úvodzovkách, ktorý bol prijatý v Maďarskej republike. Predkladatelia tohto zákona v júli 2021 vyjadrili listom podporu vláde Maďarskej republiky k prijatiu daného zákona slovami: „Sme presvedčení, že Maďarská republika uplatňovaním svojho zvrchovaného a autonómneho práva garantovaného prístupovými zmluvami v kultúrno-etickej oblasti neútočí na základy Európskej únii, ale, práve naopak, realizuje prorodinnú politiku spočívajúcu na kultúrno-etickom princípe kresťanstva a chráni koncept rodiny ako zväzku jedného muža a jednej ženy.“ Toľko z toho listu, ktorý bol adresovaný maďarskej vláde. Zástupca vlády Maďarskej republiky v odpovedi na podporný list objasnil, že predmetný zákon je na ochranu mladistvých, pretože podľa ich názoru by nemali byť mladiství vystavovaní sexuálnemu, explicitnému a vekovo nevhodnému obsahu v médiách, na internete, v škôlkach alebo školách. Zákon zaručuje, aby sa deťom nedostával obsah, ktorý je škodlivý pre ich správny fyzický, duševný a morálny vývoj. Dovolím si tu dodať ako jednu vec. Toto je výsostné právo rodičov, nás rodičov alebo možno starých rodičov, ktorí v podstate najlepšie poznajú tie svoje deti a čo uznajú ako za vhodné, tak v rámci tej sexuálnej výchovy, v rámci rodiny informujú tie deti primerane, aj svojím rozsahom, aj odpoveďou, čo sa deti pýtajú. Právo rodičov zaistiť výchovu a výučbu svojich detí v súlade s ich náboženským, filozofickým a pedagogickým presvedčením, ktoré je tiež zakotvené v Charte základných práv Európskej únie, je potrebné chrániť. V ostatnej dobe je sloboda myslenia, svedomia a najmä sloboda vyjadrovania výrazne okliešťovaná ľavicovo-liberálnymi ideológiami, ktoré majú základ najmä v LGBTI agende či gender ideológii. Sme svedkami, že osoby, ktoré vyjadrujú hoc aj kvalifikovane, ale odlišný názor od uvedených ideológií, sú vystavené verejnému lynčovaniu a zosmiešňovaniu. Vidíme to aj v súčasnej dobe, keď si dovolil napísať pán arcibiskup Orosch vo svojej arcidiecéze svojim kňazom obežník, ktorý bol neverejný, tak sme boli svedkami toho, aký lynč sa na neho spustil a mainstreamové médiá nenechali suchú nitku na pánu arcibiskupovi. A ja v mene Národnej rady alebo aj v mene svojom, teda v mene svojom hlavne, sa mu za to ospravedlňujem, že proste takej dehonestácie sa mu v tom verejnom priestore dostalo. Pán arcibiskup Orosch, poznám sa s ním aj osobne, je to čestný, statočný človek a odvážny muž. A chcem mu aj vyjadriť aj podporu, aj za to mu poďakovať, aj aby tú odvahu naďalej mal. Je preto nutné v záujme ochrany základných práv a slobôd garantovaných najmä Ústavou Slovenskej republiky zabezpečiť zvýšenú ochranu najmä detí pred neadekvátnou indoktrináciou, indoktrináciou a ideológií prezentujúcich homosexualitu alebo zmenu pohlavia, ktorá sa v súčasnosti pretláča napriek celou spoločnosťou a to bez ohľadu na filozofické a náboženské presvedčenie jednotlivca. V zmysle uvedeného je cieľom predkladaného zákona zvýšiť práva detí a ochranu rodovej identity určenej pri jeho narodení. Zavádza sa do školského zákona nový princíp, ktorý musí byť aplikovaný do vzdelávacieho systému vo všetkých stupňoch vzdelávania, t. j. materských školách, základných školách, stredných školách a školských zariadeniach. Uvedenou zmenou sa zabezpečí, aby (rečník preskočil jeden riadok textu dôvodovej správy, pozn. red.) príslušných stupňov vzdelávania podľa školského zákona ideológie propagujúce zmenu pohlavia, homosexualitu alebo odchýlku od rodovej identity určenej pri narodení. Riaditelia škôl a školských zariadení tak nemôžu prijať školský vzdelávací systém alebo výchovný program, ktorý by bol v rozpore s uvedeným princípom. Taktiež je v školách a školských zariadeniach určených školským zákonom zakázaná činnosť združení a realizácia prednášok a školení zameraných na podporu homosexuality, zmenu pohlavia alebo odchýlku rodovej identity určenej pri narodení. Tuná sa trošku pozastavím. Je to veľmi nebezpečné, lebo mladý človek, ktorý sa v podstate hľadá, má vnútorné problémy a tak, ak by zmenil svoju pohlavnú identitu, ja neviem, či už plastickou, chirurgickou operáciou, zásahom, nie je možný naspäť. Je to nezvratný proces, ktorý sa nedá zmeniť. Hej, proste, by som povedal, pri amputácii časti tela alebo pri poškodení zdravého organizmu jednoducho nie je to možné vrátiť späť. Rozširuje sa sociálno-právna ochrana dieťaťa a oblasť ochrany práv detí pri ochrane zdravej sexuality, rodovej identity určenej podľa narodenia. Štátu sa tak dávajú prostriedky, aby v rámci sociálno-právnej ochrany detí a sociálnej kurately zabezpečil zdravý vývin detí, ich ochranu pred škodlivými vplyvmi predmetných ideológií. Ochrana osôb mladších ako 18 rokov sa rozširuje aj na oblasť reklamy, vysielania, nakoľko sa zavádza zákaz vysielania obsahu alebo reklamy, ktorý by narúšal ich duševný a morálny vývoj prezentovaním alebo podporovaním odchýlky od rodovej identity určenej pri narodení, zmenu pohlavia alebo homosexualitu. Jednoducho narodíš sa buď ako chlapec, alebo ako dievča. Teda to pohlavie je dané tým, že sa jednoducho narodíš. Profesor Karlovej univerzity hovoril, že no ako určíme pohlavie? Pri narodení pozrieme dieťaťu do klína a vieme, že či to je chlapec, alebo to je dievčatko. Dnes vedieme proste veľké boje a polemiky o tom, že či je to muž, alebo žena. To sú totálne bludy. Nakoniec predkladatelia návrhu zákona uvádzajú znaky bezúhonnosti, ktoré musia spĺňať osoby, ktoré sa podieľajú na vykonávaní opatrení sociálnoprávnej ochrany detí a sociálnej kurately, činnosť sociálneho pracovníka alebo zamestnanca, ktorý vykonáva takú pracovnú činnosť, pri ktorej prichádza do priameho kontaktu s osobami mladšími ako 18 rokov. Ústava Slovenskej republiky v čl. 1 ods. 1 uvádza, že Slovenská republika sa neviaže na nijakú ideológiu ani náboženstvo. V súčasnosti sme však svedkami, že sa rôzne zhubné ideológie snažia zviazať Slovenskú republiku a obmedziť práva jej občanov, ak s týmito ideológiami nesúhlasia. Je preto v záujme zachovania slobody a ochrany práv občanov a najmä detí, aby bol prijatý predkladaný zákon na zvýšenie ochrany práv detí. Návrh zákona je v súlade s Ústavou Slovenskej republiky, s inými zákonmi, medzinárodnými právnymi zmluvami a právom Európskej únie. Návrh zákona nebude mať vplyv na rozpočet verejnej správy. Tento zákon, návrh zákona predovšetkým smeruje k tomu, aby rešpektoval práva detí, našich detí, ale najmä, aby tieto naše deti ochraňoval. Čím je človek mladší, možno obdobie puberty a adolescencie je takým veľmi rizikovým obdobím v ontogenéze mladého človeka, lebo v podstate ten človek proste sa ešte formuje a veľmi ten sociálny vplyv, ktorý je, alebo to sociálne prostredie má mimoriadny vplyv ako na takéhoto mladého človeka. A s jedným z takýchto sociálnych prostredí, okrem rodiny, ktorá je v podstate takou primárnou, primárnou alebo primárnym sociálnym prostredím, tak je práve školské prostredie. A to školské prostredie má byť také, ktoré má formovať človeka v osobnosť, a nie ho mýliť rôznymi mylnými ideológiami, ktoré sa šíria teraz celým svetom. Môžme byť Slovenská republika, my tiež sa môžme pridať spolu možno k našim susedom v Maďarskej republike, kde by sme prijali takýto zákon a proste chránili práva týchto detí a aby sme ich hlavne, aby sme ich nemýlili. Poviem to tak na záver v tej úvodnej reči. Viete, to nie je len u mladého človeka zabiť jeho telo, ale my sa veľakrát a táto spoločnosť veľmi často sa previňuje práve v tom, že my zabíjame duše našich detí, my zabíjame ducha našich detí. To nezodpovedá tomu, čo my máme v slovenskom znaku Slovenskej republiky. Ja sa otáčam tuná takto ako dozadu, lebo je za mnou ranogotický kríž, kde na trojvrší je cyrilometodský kríž. Odvolanie v preambule Ústavy Slovenskej republiky máme odkaz na svätých Cyrila a Metoda, tak toto je vec, ktorú treba uchopiť a držať sa koreňov a tradície našich otcov. Ďakujem, toľko na úvod.